Hunter

Το "Hunter" είναι τραγούδι της Ισλανδής μουσικού Μπιορκ από το τρίτο της στούντιο άλμπουμ Homogenic (1997). Κυκλοφόρησε στις 5 Οκτωβρίου 1998 ως τρίτο σινγκλ του άλμπουμ από την One Little Indian. Οι ενιγματικοί του στίχοι γράφτηκαν από την ίδια και αναφέρονται σε μια αποστολή της ως κυνηγός. Η παραγωγή έγινε από την ίδια και τον μακροχρόνιο συνεργάτη της Mark Bell.

 Σύμφωνα με την ίδια τη Μπιορκ, οι στίχοι εκφράζουν το πώς αισθάνθηκε υποχρεωμένη να παράγει μουσική εξαιτίας των ανθρώπων που εξαρτιόταν επαγγελματικά από αυτήν. Οι στίχοι "Θα φέρω πίσω τα αγαθά / Αλλά δεν ξέρω πότε" αναφέρονται στη διαδικασία κατά την οποία γράφει τα τραγούδια της. Με τα δικά της λόγια: «Μερικές φορές δεν κάνω πράγματα που οι άνθρωποι με τους οποίους δουλεύω κάνουν - όπως το να ξοδεύουν χρόνο με τις οικογένειές τους και να ζουν μια φυσιολογική ζωή. Πρέπει να απομονωθώ και να βρεθώ σε μια συγκεκριμένη κατάσταση για να γράψω ένα τραγούδι». Μετά την επιτυχία της ως σόλο καλλιτέχνης με το Debut (1993) και το Post (1995) - το πιο προωθημένο άλμπουμ της - άρχισε να αισθάνεται πιο πιεσμένη, καθώς παρατήρησε πως η δημιουργική της παραγωγή επηρέασε άμεσα τη ζωή των γύρω της.Πάνω σε ένα εμβατήριο ρυθμό, τραγουδά: "Αν το ταξίδι είναι αναζήτηση / Και το σπίτι πρέπει να βρεθεί / δεν σταματώ / πηγαίνω για κυνήγι". Ο Sal Cinquemani από το Slant Magazine σημείωσε την αυτοπαρωδία του προς τη "δική της ειδυλλιακή διάθεση" στους στίχους "Νόμιζα ότι μπορούσα να οργανώσω την ελευθερία / Πώς σκανδιναβικό εκ μέρους μου!" Αυτός ο στίχος συμπεριλήφθηκε σε διάφορες κριτικές. Έχει χαρακτηριστεί ως "ξεκαρδιστικός" και "παράδοξος". Όταν ρωτήθηκε για το νόημα αυτών των στίχων, η Μπιορκ απάντησε: «Στην Ισλανδία πιστεύουμε ότι οι άνθρωποι από τη Σουηδία δεν είναι κουλ και δεν έχουν αίσθηση του χιούμορ, είναι πραγματικά οργανωμένοι. Οπότε νομίζω ότι σε αυτό το τραγούδι κατά κάποιο τρόπο σκεφτόμουν ότι θα μπορούσα να οργανώσω την ελευθερία, κάτι πολύ ανόητο. Αρκετά Σουηδικό, ξέρετε». Ορισμένοι κριτικοί έχουν επίσης προσδιορίσει τους στίχους ως υπαινιγμό σε μια αποτυχημένη σχέση. Η Μπιορκ ερμήνευσε το "Hunter" για πρώτη φορά το 1997, στο Tibetan Freedom Concert και αμέσως μετά το κυκλοφόρησε ως προωθητικό σινγκλ διαδικτυακά, πριν την κυκλοφορία του Homogenic. Στις αρχές του 1998 ανακοινώθηκε ότι το τρίτο σινγκλ του Homogenic θα ήταν το "Alarm Call" και αμέσως μετά το "Hunter". Έως το Μάρτιο δεν καθορίστηκε ημερομηνία κυκλοφορίας, ανακοινώθηκε όμως η παραγωγή του βίντεο. Τον Απρίλιο αναβλήθηκαν τα σχέδια για την κυκλοφορία του "Alarm Call" και έτσι επιλέχθηκε πρώτα να κυκλοφορήσει το "Hunter".Το σινγκλ κυκλοφόρησε αρχικά στη Γαλλία στις 2 Ιουνίου 1998, σε δύο Digipak CD περιορισμένης κυκλοφορίας και διαφορετικά εξώφυλλα. Στις 5 Οκτωβρίου κυκλοφόρησε τελικά και στην Ευρώπη. Στο Ηνωμένο Βασίλειο κυκλοφόρησαν τρία CD για το "Hunter", τα οποία περιελάμβαναν το τραγούδι και την ραδιοφωνική του εκδοχή, τέσσερα ρεμίξ του και μια ζωντανή ερμηνεία του. Είχαν επίσης ένα ρεμίξ του "All Is Full Of Love" και ένα του "So Broken", το οποίο είχε κυκλοφορήσει ως B-side στο "Jóga". Τα τρία CD και μια βιντεοκασέτα με το μουσικό του βίντεο κυκλοφόρησαν ως box set στην Αμερική και το Ηνωμένο Βασίλειο τον Ιανουάριο του 1999. Το "Hunter" συμπεριλήφθηκε αργότερα στο best of άλμπουμ της Μπιορκ Greatest Hits (2002), κατόπιν διαδικτυακής ψηφοφορίας από τους θαυμαστές της.